Diari Oficial de la Generalitat Valenciana


Sumari del DOGV 4017, del 08-06-2001 (2001/5378)

RESOLUCIÓ de 14 de maig de 2001, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Treball del sector d'Oficines i Despatxos de les províncies de València i Castelló per als anys 2000 al 2002 (Codi 8000495).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4017

Data del DOGV
:   08-06-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/5378


Data del document
:   14-05-2001

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * Castelló de la Plana
    * conveni col·lectiu
    * professió administrativa

RESOLUCIÓ de 14 de maig de 2001, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Treball del sector d'Oficines i Despatxos de les províncies de València i Castelló per als anys 2000 al 2002 (Codi 8000495). [2001/S5378]
  
Vist el text del Conveni Col·lectiu de Treball del sector d'Oficines i Despatxos de les províncies de València i Castelló, per als anys 2000 al 2002, presentat davant d'aquesta Direcció General de Treball i Seguretat Laboral, el dia 9 de maig de 2001, subscrit en data 24 d'abril de 2001, d'una part, per la Asociación Empresarial de Oficinas y Despachos de la Comunidad Valenciana, i de l'altra, per les organitzacions sindicals, CCOO, UGT y S.I.,, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i que siga dipositat el text original de l'acta.
  
Segon
  
Disposar que siga publicat en el Diari Oficial de la Generalitat Valenciana.
  
València, 14 de maig de 2001.- El director general de Treball i Seguretat Laboral: Román Ceballos Sancho.
  
I Conveni col·lectiu d'Oficines i Despatxos
  
de les Províncies de Castelló i València
  
Capítol I
  
Disposicions generals
  
Article 1. Finalitat
  
El present conveni estableix i regula les normes per les quals han de regir-se les condicions de treball en les empreses i treballadors enquadrats en l'activitat d'oficines i despatxos.
  
Article 2. Àmbit territorial
  
El present conveni serà obligatori per a les empreses que radiquen a Castelló i València.
  
Article 3. Àmbit personal
  
Comprén les empreses i entitats, així com els empleats i treballadors esmentats en els articles anteriors i concretament els despatxos a què es refereix l'àmbit personal del present conveni, que són els següents:
  
- Advocats
  
- Procuradors dels tribunals
  
- Graduats socials
  
- Agents de la propietat immobiliària
  
- Economistes
  
- Titulars mercantils
  
- Estudis d'arquitectes
  
- Estudis d'arquitectes tècnics i aparelladors
  
- Habilitats de classes passives
  
- Detectius privats
  
- Oficines d'informes comercials
  
- Oficines d'informàtica
  
- Oficines de recaptació d'impostos municipals.
  
- Cambres
  
- Col·legis professionals
  
- Corporacions.
  
- Agències d'hostesses.
  
- OPC (Oficines de Planificació de Congressos)
  
- Empreses d'organització i formació.
  
- Despatxos d'administradors de finques
  
- Oficines tècniques de perits i enginyers tècnics industrials.
  
- Empreses de promoció i intermediació immobiliària.
  
- Oficines de gestió de multipropietat.
  
- Empreses d'intèrprets jurats i traductors d'idiomes.
  
En són excloses les oficines d'organització i planificació comptable, d'enginyeria i estudis tècnics i gestories administratives, sense perjudici que d'acord amb la legislació vigent aquestes activitats puguen adherir-se al present conveni.
  
Article 4. Vigència i duració
  
El present conveni col·lectiu entrarà en vigor en el moment de la firma, si bé els efectes econòmics es retrotrauran a l'1 de gener de 2000 i expirarà el 31 de desembre de 2002 .
  
Article 5. Pròrroga i denúncia
  
Ambdues parts es comprometen a crear una comissió per a la negociació del nou conveni per a l'any 2003. Sis mesos abans que acabe la vigència del present conveni haurà de formalitzar-se la corresponent denúncia, i si no hi ha s'entendrà prorrogat tàcitament d'any en any. Les clàusules normatives i obligacionals romandran vigents amb l'increment del IPC real fins a la firma del nou conveni.
  
Article 6
  
1. Norma no discriminatòria. No es podrà discriminar cap treballador per raons d'edat, sexe, ideologia, religió, raça o nacionalitat, en cap aspecte de la relació laboral, lloc de treball, categoria o qualsevol concepte que es reculla en aquest conveni o en la normativa vigent.
  
2. Parelles de fet. Atesa la realitat social canviant en matèria familiar que s'ha produït recentment en el nostre país, es fa extensiu a les parelles de fet «(amb la justificació prèvia de convivència)» tots aquells drets que se'ls atribueix als cònjuges.
  
Article 7. Absorció i compensació
  
Les condicions pactades són absorbibles i compensables en la seua totalitat amb les que anteriorment regiren per millores pactades o unilateralment concedides per l'empresa (mitjançant millores de sou o salari, primes, plus fixos o variables, premis o mitjançant conceptes equivalents, imperatiu legal, jurisprudencial, contenciós administratiu, conveni sindical, pacte de qualsevol classe, contracte individual, usos i costums locals, o per qualsevol altra causa.)
  
Article 8. Condició més beneficiosa
  
Es respectaran les condicions més beneficioses reconegudes a nivell personal, en còmput anual, que excedisquen del conveni.
  
Article 9. Vinculació a la totalitat
  
Les condicions pactades formen un tot orgànic i a efectes de la seua aplicació pràctica, seran considerades globalment.
  
No obstant això, en el supòsit que algun article és totalment o parcialment declarat nul, aquest quedarà absolutament inaplicable, amb independència de l'aplicació de la resta del conveni, fins que les parts firmants d'aquest li donen contingut conforme a la legalitat vigent.
  
Capítol II
  
Ingressos, provisions de vacants, cessaments
  
i traspassos d'empresa
  
Article 10. Organització del treball
  
L'organització del treball és facultat de l'empresa, amb la participació dels representants dels treballadors, d'acord amb el Reial Decret Legislatiu 1/1995 i la Llei Orgànica de Llibertat Sindical 11/1985.
  
Els representants dels treballadors tindran funcions de participació, control, i proposta, que s'estendran a la modificació o implantació de mesures que afecten a:
  
a) Jornada de treball.
  
b) Horari.
  
c) Règim de treball a torns.
  
d) Sistema de remuneració,
  
e) Sistema de treball, rendiment i adopció de noves tecnologies.
  
Es constituirà una Comissió Paritària amb els representants dels treballadors i representants de les empreses, i estarà permesa la participació dels assessors que les parts estimen necessaris per a la realització de les seues funcions.
  
Article 11. Comissió de rendiments
  
1. A fi de millorar la productivitat de les empreses i amb això contribuir al manteniment del màxim volum d'ocupació, les empreses en virtut de la seua facultat organitzativa del treball podran establir sistemes de treball racionalitzats amb determinació dels nivells de rendiments normals de les partides bàsiques de les oficines o despatxos.
  
2. El nivell de rendiment normal es correspondrà amb l'índex d'activitat normal del sistema de racionalització aprovat per cada empresa i que com a referència serà el 100 en l'escala 100-33, el 60% en l'escala 60-80 i l'índex 75 en l'escala 75-100.
  
3. Els resultats dels rendiments normals obtinguts en els estudis de racionalització i mesurament del treball realitzats per cada empresa, seran presentats als representants dels treballadors a fi d'arribar a un acord basant-se en aquests i procedir a la seua implantació una vegada establit, el sistema tindrà un període de prova de 30 dies per a comprovar-ne la viabilitat i fer si és el cas les modificacions que pertoquen.
  
4. Passat el període de prova els rendiments mínims implantats seran d'aplicació als treballadors. Per acord entre les empreses i treballadors es podran establir sistemes d'incentivació del rendiment que com a mínim hauran de mantenir la proporció entre el rendiment aconseguit sobre el que és normal i la remuneració.
  
5. En cas de desacord l'estudi se sotmetrà a la Comissió Paritària del conveni, que emetrà informe en el supòsit de no haver acord al seu si, en el termini de 15 dies.
  
6. Si no s'aconsegueix l'acord la jurisdicció social resoldrà.
  
Article 12. Racionalització del treball
  
La racionalització del treball tindrà les finalitats següents:
  
a) Simplificació del treball i millora de mètodes i processos administratius.
  
b) Establiments de plantilles correctes de personal.
  
Article 13. Classificació professional
  
Grup professional primer
  
Definició de funcions i tasques. Els treballadors pertanyents a aquest grup tenen la responsabilitat directa en la gestió d'una o diverses àrees funcionals de l'empresa, realitzen tasques de la més alta complexitat i qualificació.
  
Prenen decisions, participen en la seua elaboració i exerceixen les seues funcions amb un alt grau d'autonomia, iniciativa i responsabilitat.
  
Titulació. Titulació universitària de grau superior o coneixements i/o experiència consolidada en l'exercici del seu sector professional.
  
Aquest grup comprén les especialitats professionals següents:
  
Director d'oficina
  
Llicenciat o titulat de grau superior
  
Funcions:
  
1. Coordinació, supervisió, ordenació, i/o direcció de treballs heterogenis o de conjunt d'activitats dins d'un àrea, servei o departament.
  
2. Tasques de direcció tècnica d'alta complexitat amb elevat nivell d'autonomia i iniciativa dins del seu camp, d'administració, assessoria juridicolaboral i fiscal, etc.
  
3. Tasques tècniques de molt alta complexitat i polivalència, amb el màxim nivell d'autonomia i iniciativa dins del seu camp, que poden implicar assessorament en les decisions fonamentals de l'empresa.
  
Grup professional segon
  
Definició de funcions i tasques. Els treballadors que amb un alt nivell d'autonomia, iniciativa i responsabilitat, realitzen tasques tècniques amb objectius definits. Els responsables directes de coordinació i supervisió de funcions, realitzades per un conjunt de col·laboradors en una mateixa àrea funcional.
  
Titulació. Titulació universitària de grau mitjà o coneixements i/o amb experiència consolidada en l'exercici del seu sector professional.
  
Aquest grup comprén les especialitats professionals següents:
  
Diplomat universitari o titulat de grau mitjà.
  
Titulat superior d'entrada. (Supeditat a contractació indefinida, màxim en la categoria 2 anys)
  
Intèrprets jurat i/o traductors d'idiomes.
  
Funcions:
  
1. Amb independència de les funcions pròpies per a les quals ha sigut contractat, té a més les que suposen la responsabilitat d'ordenar, coordinar i supervisar l'execució de tasques d'administració i serveis o altres.
  
2. Activitats consistents en funcions pròpies de la seua contractació i les d'organització, control, assessorament o comandament amb vista a l'admissió, classificació, acoblament, instrucció, previsió del personal, o altres.
  
3. Tasques d'interpretació d'idiomes o traductor, ja siga parlat o escrit amb total destresa i domini.
  
Grup professional tercer
  
Definició de funcions i tasques. Són aquells treballadors que amb o sense responsabilitat de comandament, realitzen tasques amb un contingut mitjà d'activitat, amb autonomia dins del procés i també realitzen funcions que suposen coordinació i supervisió de tasques tècniques en un estadi organitzatiu.
  
Titulació. Tècnic especialista de segon grau (FP II i BUP o equivalents) i/o amb experiència dilatada en el lloc de treball, amb coneixements equiparats per l'empresa.
  
Aquest grup comprén les especialitats professionals següents:
  
Comptable
  
Cap superior
  
Delineant projectista
  
Cap d'oficina
  
Programador
  
Analista
  
Cap delineant
  
Titulat grau mitjà o diplomat d'entrada (supeditat a contractació indefinida, màxim 2 anys en la categoria).
  
Funcions:
  
1. Tasques tècniques de direcció i supervisió en l'àrea de comptabilitat
  
2. Tasques tècniques administratives, jurídiques, fiscals, laborals, d'organització de gestió o de proveïment de béns complexos.
  
3. Tasques tècniques de tota classe de projectes, reproduccions o detalls sota la direcció d'un cap superior, ordenant, vigilant i dirigint l'execució pràctica d'aquestes.
  
4. Tasques de codificació de programes, d'ordenació i instal·lació de paquets informàtics sota instruccions .
  
5. Tasques que suposen la supervisió segons normes generals rebudes d'un cap immediat superior de l'execució pràctica de les tasques en l'oficina.
  
6. Exercir comandament directe al front d'un conjunt de treballadors i dur el control de les tasques.
  
Grup professional quart
  
Definició de funcions i tasques. Tasques que s'executen sota dependència de caps o professionals de més alta qualificació dins de l'esquema de cada empresa normalment amb alt grau de supervisió, però amb certs coneixements professionals.
  
Titulació. BUP o equivalent, o tècnic especialista 2n Grau (Mòduls de nivell II) amb formació específica en el lloc de treball, coneixements adquirits en l'exercici de la professió, així com els que actualment exerceixen aquestes funcions en l'empresa.
  
Aquest grup comprén les especialitats professionals següents:
  
Administratius/ oficial de 1a i de 2a
  
Comercials
  
Delineant
  
Operador
  
Hostessa
  
Encarregat
  
Funcions:
  
1. Tasques administratives realitzades amb utilització d'aplicacions informàtiques amb total destresa i domini.
  
2. Tasques de càlcul de salaris, full de càlcul, valoració de costos, funcions de cobrament i pagament; depenen i executen directament les ordres d'un cap superior.
  
3. Tasques d'arxiu, registre, càlcul, facturació o similars que requerisquen algun grau d'iniciativa.
  
4. Tasques de maneig d'equips d'ensobrament, multicopista programables i impressores d'alta producció.
  
5. Tècnic capacitat per a la realització de projectes, alçament i interpretació de plànols i treballs anàlegs.
  
6. Hostesses que realitzen una activitat de relacions públiques, facen presentació i demostració d'articles i/o puguen realitzar comandes.
  
7. Tasques de cerca d'immobles i terrenys, mostra d'aquests i compra/venda, i/o també aquells comercials que realitzen les funcions pròpies a la seua activitat com a tal.
  
Grup professional cinqué
  
Definició de funcions i tasques. Tasques que s'executen amb un alt grau de dependència, clarament establides, amb instruccions específiques. Poden requerir preferentment esforç físic, amb escassa formació o coneixements molt elementals que ocasionalment poden necessitar d'un petit període d'adaptació.
  
Titulació. La dels nivells bàsics obligatoris i en algun cas d'iniciació per a tasques d'oficina. Ensenyament Secundària Obligatòria (ESO nivell I i/o FP1), així com coneixements adquirits en l'exercici de la seua professió.
  
Aquest grup comprén les especialitats professionals següents:
  
Magatzemer
  
Auxiliar administratiu
  
Conductor
  
Enregistrador de dades
  
Funcions:
  
1. Treballs elementals i rutinaris de mecanografia, arxiu, càlcul, facturació o similars d'administració, expedients administratius.
  
2. Tasques d'operació d'equips, tèlex o facsímil.
  
3. Tasques d'atenció i informació al públic.
  
4. Tasques de mecanitzar dades en sistemes informàtics.
  
5. Conducció amb permís adequat, entenent que pot combinar-se aquesta activitat amb altres activitats connexes.
  
6. Tasques d'introducció massiva de dades repetitives en una aplicació.
  
Grup professional sisé
  
Definició de funcions i tasques. Estaran inclosos aquells treballadors que realitzen tasques que s'executen segons instruccions concretes, clarament establides, amb un alt grau de dependència, que requerisquen atenció i que no necessiten de formació específica ni període d'adaptació.
  
Titulació. Titulació de graduat escolar o certificat d'escolaritat o similar, o experiència adquirida en l'exercici d'una professió equivalent
  
Aquest grup comprén les especialitats professionals següents:
  
Netejador
  
Ordenança
  
Telefonista
  
Tramitador/notificador
  
Conserges
  
Peons i mossos
  
Funcions:
  
1. Tasques manuals, reproducció de textos o fotocòpies i similars, enquadernacions simples.
  
2. Tasques de càrrega i descàrrega, manuals o amb ajuda d'elements mecànics simples.
  
3. Tasques de subministrament de materials en el procés administratiu.
  
4. Tasques de recepció i ordenació de subministraments.
  
5. Tasques d'aprenentatge consistents en l'adquisició dels coneixements pràctics i de formació necessaris per a l'exercici d'un ofici o un lloc de treball qualificat.
  
6. Tasques de recepció que no exigisquen qualificació especial o coneixement d'idiomes, telefonista-recepcionista.
  
7. Tasques que consisteixen a efectuar encàrrecs, transport manual, dur o recollir correspondència, gestions davant l'administració.
  
Article 14
  
La classificació de categories professionals incloses en l'article és merament enunciativa, sense que supose obligació de tenir proveïdes totes les places enumerades si la importància i necessitat de l'empresa no ho requereix.
  
Article 14.bis. Categories extingides
  
Cap entrevistadors : nivell 7 grup IV
  
Calcador: nivell 3 grup VI
  
Entrevistador: nivell 4 grup V
  
Vigilant: nivell 4 grup V
  
Reproductor de plànols: nivell 3 grup VI
  
Grum
  
Article 15. Contractació
  
Les parts firmants recomanen efectuar les contractacions a través del Servei Valencià d'Ocupació i Formació.
  
Així mateix, les parts firmants recomanen la conversió dels contractes temporals en indefinits, amb motiu de l'Acord Interconfederal de Negociació Col·lectiva, tal com es recull en el Reial Decret Legislatiu 8/1997.
  
Article 15 bis. Empreses de treball temporal
  
Les empreses afectades per aquest conveni quan contracten els serveis d'empreses de treball temporal garantiran que els treballadors posats a la seua disposició tinguen els mateixos drets laborals i retributius que els corresponguen als seus treballadors en aplicació del present conveni.
  
Les empreses acollides al present conveni podran contractar treballadors a través d'empreses de treball temporal amb la limitació que determina l'escala següent en relació amb el volum de plantilla de l'empresa usuària :
  
Fins a 5 treballadors 2 treballadors de posada a disposició
  
Entre 6 i 25 treballadors 4 treballadors de posada a disposició
  
Entre 26 i 50 treballadors 6 treballadors de posada a disposició
  
Entre 51 i 100 treballadors 7 treballadors de posada a disposició
  
Entre 101 i 250 treballadors 8 treballadors de posada a disposició
  
Entre 251 i 500 treballadors 9 treballadors de posada a disposició.
  
De 501 treballadors en endavant el 4% de la plantilla.
  
Article 16. Jubilació
  
El treballador podrà jubilar-se als 64 anys d'acord amb les disposicions legals vigents.
  
Article 17. Formació professional
  
La direcció de l'empresa ha de considerar com de fonamental interés la millora de la formació dels seus empleats, tant en l'aspecte específicament professional com en el de la seua educació general.
  
En el primer aspecte tenen obligació de procurar el perfeccionament del personal i orientar-lo per a facilitar-li l'ascens a categories superiors. Quant a la promoció i formació professional integral gaudiran dels drets reconeguts en l'article 23 de l'Estatut dels Treballadors.
  
Les parts firmants del present conveni s'adhereixen al II Acord Nacional de Formació Contínua, (ANFC) subscrit per les Confederacions Empresarials i Sindicals, el 19 de desembre de 1996 i inscrit i publicat com a conveni col·lectiu Boletín Oficial del Estado d'1 de febrer de 1997.
  
S'acorda crear una Comissió Paritària per a la Formació Contínua, que aportarà informació, assessorament i criteris orientatius per a l'elaboració de plans, obtenció de permisos de formació i resolució d'eventuals problemes i discrepàncies en l'aplicació de l'acord esmentat.
  
El temps de participació dels treballadors per a la formació contínua serà finançat al 50% entre empresa i treballador.
  
Article 18. Ingressos i períodes de prova
  
El període de prova per al personal de nou ingrés serà el següent:
  
- Personal titulat: 5 mesos
  
- Personal tècnic i administratiu: 45 dies
  
- Personal subaltern: 15 dies
  
- Personal d'oficis diversos: 15 dies
  
- Resta d'empleats i treballadors en formació:15 dies
  
La situació de IT que afecte el treballador durant el període de prova, interromp el còmput d'aquest, llevat de pacte en contrari.
  
Article 19. Ascensos i provisions de vacants
  
Les empreses es comprometen a procedir a la revisió de les categories professionals d'aquells treballadors que estiguen exercint funcions de categoria superior. En cas de desacord, podran sotmetre la qüestió a la Comissió Mixta del Conveni, tot això sense perjudici de les facultats de la jurisdicció competent.
  
Els auxiliars amb 5 anys en la categoria ascendiran a oficials de segona, si hi ha vacant.
  
Tots els treballadors podran ser destinats a treballs de categoria superior.
  
El treballador que realitze funcions de categoria superior a la que corresponga a la categoria professional que tinga reconeguda, per un període superior a 6 mesos, durant 1 any, o 8 durant 2 anys, pot reclamar davant la direcció de l'empresa la classificació adequada.
  
Quan s'exercisquen funcions de categoria superior, però no pertoque legalment o convencionalment l'ascens, el treballador tindrà dret a la diferència retributiva entre la categoria assignada i la funció que efectivament realitze.
  
Si per necessitats peremptòries o imprevisibles de l'activitat productiva, l'empresari necessita destinar un treballador a tasques corresponents a funcions inferiors a la seua, sols podrà fer-ho pel temps imprescindible, li mantindrà la retribució i altres drets derivats de la seua categoria professional i ho comunicarà als representants dels treballadors.
  
Es concedeix preferència al personal subaltern al servei de l'empresa perquè puguen ocupar places vacants de categoria administrativa, sempre que obtinguen igual o superior puntuació que els altres aspirants a ingrés en les proves que es convoquen amb aquesta finalitat.
  
Quan es realitzen proves d'aptitud, tant per al nou personal com en el cas d'ascensos, l'empresa constituirà al seu si els tribunals oportuns, dels quals formarà part un representant dels treballadors.
  
Article 20. Cessaments
  
Quan siga necessari prescindir del personal fix, llevat dels casos d'acomiadament disciplinari i objectiu, s'haurà de procedir d'acord amb la legislació vigent en aquesta matèria.
  
Quan un treballador es propose cessar al servei de l'empresa, ho comunicarà a aquesta, amb 15 dies d'antelació per escrit duplicat, del qual es lliurarà una còpia segellada com cal. El no compliment d'aquest precepte suposarà la pèrdua de tants dies d'haver com retard duguera comunicar-ho.
  
Article 21. Mobilitat funcional
  
La mobilitat funcional al si de l'empresa, que s'efectuarà sense perjudici dels drets econòmics i professionals del treballador, no tindrà altres limitacions que les exigides per les titulacions acadèmiques o professionals necessàries per a exercir la prestació laboral i la pertinença al grup professional.
  
S'entendrà per grup professional, el que agrupe unitàriament les aptituds professionals, titulacions i contingut general de la prestació.
  
Article 22. Mobilitat geogràfica
  
Els treballadors, llevat dels contractats específicament per a prestar els seus serveis en empreses amb centres de treball mòbils o itinerants, no podran ser traslladats a un centre de treball distint de la mateixa empresa, que exigisca canvi de residència, llevat que existisquen raons tècniques, organitzatives o productives que ho justifiquen o bé contractacions referides a l'activitat empresarial.
  
Autoritzat el trasllat, el treballador tindrà dret a optar entre el trasllat, i percebre una compensació per despeses, o extingir el seu contracte mitjançant la indemnització legal. La compensació a què es refereix el primer supòsit comprendrà tant les despeses pròpies dels familiars al seu càrrec, en els termes en què es convinga entre ambdues parts. D'igual forma es determinarà entre aquestes, el termini d'incorporació al nou lloc de treball, que no serà inferior a 30 dies.
  
Per raons objectives, o bé per contractacions referides a l'activitat empresarial, l'empresa podrà desplaçar el seu personal temporalment fins al límit d'1 any a població distinta de la seua residència habitual, pagant, a més dels salaris, les despeses de viatges i les dietes. Si aquest desplaçament és per temps superior a 3 mesos el treballador tindrà dret a un mínim de 4 dies laborables d'estada en el seu domicili d'origen per cada 3 mesos de desplaçament, sense computar com a tals els del viatge, les despeses del qual seran a càrrec de l'empresa. Quan el treballador s'opose al desplaçament al·legant justa causa, competeix a la jurisdicció laboral, sense perjudici de l'executivitat de la decisió, conéixer la qüestió i la seua resolució serà d'immediat compliment.
  
Si per trasllat, un dels cònjuges o company/a amb qui hi haja convivència canvia de residència, l'altre, si és treballador de la mateixa empresa, tindrà dret a traslladar-se a la mateixa localitat, si hi ha lloc de treball.
  
Els representants legals dels treballadors tindran prioritat de permanència en els llocs de treball als quals es refereix aquest article.
  
Article 23. Cessió i traspassos d'empresa
  
L'empresa que continue el negoci d'una altra, es farà càrrec de les seues plantilles i de tot el seu personal. Es respectarà, a tots els efectes, l'antiguitat que tinga el personal de l'empresa absorbida, així com totes les condicions més favorables que es tinguen reconegudes.
  
Article 23 bis. Subrogació
  
A fi de contribuir i garantir el principi d'estabilitat en l'ocupació, l'absorció del personal entre qui se succeïsquen, mitjançant qualsevol de les modalitats de contractació de gestió de serveis públics, contractes d'arrendament de serveis o d'altre tipus, en una concreta activitat de les regulades en l'àmbit funcional del present conveni, es durà a terme en els termes indicats en el present article.
  
D'ara endavant, el terme contracta engloba amb caràcter genèric qualsevol modalitat de contractació, tant pública com privada, i identifica una concreta activitat que passa a ser exercida per una determinada empresa, societat, o organisme públic.
  
En tots els supòsits d'acabament, pèrdua, rescissió o rescat d'una contracta, així com respecte de qualsevol altra figura o modalitat que supose la substitució entre entitats, persones físiques o jurídiques que duguen a terme l'activitat de què es tracte, els treballadors i les treballadores de l'empresa eixint passaran a adscriure's a la nova empresa o entitat pública que realitzarà el servei, i aquesta respectarà els drets i les obligacions econòmics, socials, sindicals i personals que gaudisquen de l'empresa substituïda.
  
Capítol III
  
Maternitat/paternitat/guarda legal, malalties,
  
permisos i excedències
  
Article 24. Maternitat /paternitat./guarda legal
  
Concepte: la maternitat és objecte de protecció especial per dues causes fonamentalment, per la concepció de la maternitat com funció social mereixedora del reconeixement públic i social a fi de solucionar el desequilibri demogràfic especialment greu a Europa, i en segon lloc, perquè en l'àmbit laboral suposa un factor de discriminació indirecta que incideix en la dificultat de les dones per a aconseguir una plena integració en el mercat de treball, el qual constitueix un dels pilars bàsics des del qual obtenir la igualtat real en tots els àmbits socials.
  
a) Període de descans maternal/paternal amb el període de vacances: quan el període de descans, si no s'ha començat abans, s'inicia des del moment mateix del fet causant estant la treballadora de vacances, ambdós períodes se superposen, és a dir es gaudeixen conjuntament. Però quan el període de descans s'inicia abans del gaudi de les vacances, la treballadora no hi perd el seu dret, encara que les tinga preestablides.
  
b) Permís de lactància: les treballadores per lactància d'un fill menor de nou mesos, tindran dret a una hora diària d'absència del treball, que podran utilitzar com millor consideren al llarg de tota la seua jornada laboral.
  
c) Guarda legal: tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la duració d'aquella, qui necessite encarregar-se de l'atenció directa d'un familiar fins al segon grau de consanguinitat o afinitat que per raons d'edat, accident o malaltia no puga valer-se per ell mateix, i que no exercisca activitat retribuïda.
  
La reducció de jornada recollida en el present apartat constitueix un dret individual dels treballadors, homes o dones. No obstant això, si dos o més treballadors de la mateixa empresa generen aquest dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.
  
El treballador preavisarà l'empresari amb quinze dies d'antelació la data en què es reincorporarà a la seua jornada ordinària
  
En cas d'acomiadament en el supòsit de guarda legal, la indemnització que s'ha de tenir en compte serà sobre el salari a jornada completa.
  
Article 24 bis. Protecció a la maternitat
  
Quan el grau i la duració de l'exposició de les treballadores en situació d'embaràs o part recent a agents, procediments o condicions de treball que puguen influir negativament en la salut de les treballadores o del fetus en qualsevol activitat susceptibe de presentar un risc específic. Si els resultats de l'avaluació revelen un risc per a la seguretat i la salut o una possible repercussió sobre l'embaràs o la lactància de les treballadores esmentades, l'empresari adoptarà les mesures necessàries per a evitar l'exposició a aquest risc, a través d'una adaptació de les condicions o del temps de treball de la treballadora afectada. Aquestes mesures inclouran, quan resulte necessari, la no realització de treball nocturn o de treball a torns.
  
Quan l'adaptació de les condicions o del temps de treball no resulte possible o com a pesar d'aquesta adaptació, les condicions d'un lloc de treball puguen influir negativament en la salut de la treballadora embarassada o del fetus, i així ho certifiquen els serveis mèdics de l'Institut Nacional de la Seguretat Social o de les mútues, amb l'informe del metge del Servei Nacional de Salut, que assistisquen facultativament la treballadora, aquesta haurà d'exercir un lloc de treball o funció diferent i compatible amb el seu estat.
  
L'empresari haurà de determinar, amb consulta prèvia amb els representants dels treballadors, la relació dels llocs de treball exempts de riscos a aquests efectes.
  
El canvi de lloc o funció es durà a terme d'acord amb les regles i els criteris que s'apliquen en els supòsits de mobilitat funcional i tindrà efectes fins al moment en què l'estat de salut de la treballadora permeta la seua reincorporació al lloc anterior.
  
En el supòsits que, encara que aplicant les regles assenyalades en el paràgraf anterior, no hi haja lloc de treball o funció compatible, la treballadora podrà ser destinada a un lloc no corresponent al seu grup o categoria equivalent, si bé conservarà el dret al conjunt de retribucions del seu lloc d'origen.
  
3. Si aquest canvi de lloc no resulta tècnicament o objectivament possible, o no puga raonablement exigir-se per motius justificats, podrà declarar-se el pas de la treballadora afectada a la situació de suspensió de contracte per risc durant l'embaràs, recollida en l'article. 45.1.d) de l'Estatut dels Treballadors, durant el període necessari per a la protecció de la seua seguretat o de la seua salut i mentre persistisca la impossibilitat de reincorporar-se al seu lloc anterior o a un altre lloc compatible amb el seu estat.
  
4. El que disposen els números 1 i 2 d'aquest article serà també d'aplicació durant el període de lactància, si les condiciones de treball poden influir negativament en la salut de la dona o del fill i així ho certifique el metge que, en el règim de la Seguretat Social aplicable, assistisca facultativament la treballadora.
  
5. Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, amb avís previ a l'empresari i justificació de la necessitat de la seua realització dins de la jornada de treball.
  
Article 25. Malaltia
  
Al personal de les empreses afectades pel present conveni, en cas de malaltia per Incapacitat Temporal els 8 primers dies de baixa estaran acollits al que marque la llei, i a partir del 9é dia (inclòs) se li completaran les prestacions de la Seguretat Social fins al cent per cent de la base reguladora de cotització amb un termini màxim de 12 mesos.
  
En el supòsit d'incapacitat laboral en concepte de suspensió del contracte per risc durant l'embaràs es complementaran les prestacions de la Seguretat Social fins al cent per cent de la base reguladora, des del primer dia.
  
Els empleats inclosos en aquest article estan obligats, llevat d'impossibilitat manifesta i justificada, a presentar a l'empresa la baixa de la Seguretat Social, dins de les 48 hores següents.
  
Hauran de prestar-se també a ser reconeguts pel metge que designe l'empresa, a fi que aquest informe sobre la impossibilitat de prestar serveis. La resistència de l'empleat a ser reconegut establirà la presumpció que la malaltia és simulada. En cas de discrepància entre el metge de l'empresa i el de l'empleat, se sotmetrà la qüestió a la Inspecció Mèdica de la Seguretat Social, el dictamen de la qual serà decisori.
  
Article 26. Accidentes de treball
  
En cas d'accident de treball, les empreses pagaran el cent per cent de la base reguladora de cotització, a partir de l'endemà de l'accident.
  
Article 27. Assegurança d'accidents
  
Les empreses efectuaran obligatòriament la contractació al seu càrrec d'una assegurança col·lectiva d'accidents individuals, les garanties de la qual s'estendran a totes les persones que formen part de les seues plantilles, és a dir, al conjunt dels treballadors afectats pel present conveni, que es troben donats d'alta en la Seguretat Social, en les seues empreses respectives. Les quantitats garantides seran les següents, 1.600.000 pessetes per als casos de mort derivada d'accident de treball, i 2.100.000 pessetes per als casos d'invalidesa permanent, derivada d'accident de treball.
  
A partir de la publicació d'aquest conveni en el Diari Oficial de la Generalitat Valenciana, es disposarà d'un màxim de tres mesos per a exhibir i facilitar còpia de la pòlissa a la representació legal dels treballadors.
  
Article 28. Permisos
  
El personal tindrà dret a permisos retribuïts en els casos següents:
  
Llicències retribuïdes:
  
Per matrimoni: 15 dies
  
Per matrimoni de familiars de fins a 2n grau de consanguinitat: 1 dia.
  
Por divorci: 1 dia
  
Per defunció de cònjuge, company/a amb qui hi haja convivència, pares i fills: 5 dies
  
Per defunció de germans: 3 dies
  
Per malaltia greu del cònjuge, company/a amb qui hi haja convivència, pares, fills, i germans: 3 dies.
  
Per hospitalització de parents de segon grau de consanguinitat: 2 dies.
  
Per part d'esposa o companya amb qui hi haja convivència, o tràmits d'adopció: 3 dies, almenys dos d'ells seran laborables.
  
Si pels motius anteriors necessita fer un desplaçament el termini s'amplia en dos dies més.
  
Les treballadores embarassades tindran dret a absentar-se del lloc de treball, amb dret a remuneració, per a la realització d'exàmens prenatals i tècniques de preparació al part, amb avís previ a l'empresari i justificació de la necessitat de la seua realització dins de la jornada de treball.
  
Per trasllat de domicili: 2 dies. (es computarà biennalment)
  
Pel compliment d'un deure de caràcter públic: el temps que siga necessari. En el supòsit que el treballador, per compliment del deure o exercici del càrrec, perceba una indemnització, es descomptarà l'import d'aquesta del salari a que tinga dret en l'empresa. Quan el compliment del deure abans esmentat supose la impossibilitat de la prestació del treball degut en més del vint per cent de les hores laborables, en un període de tres mesos, l'empresa podrà passar al treballador afectat a la situació d'excedència. En aquest cas la readmissió, una vegada acabada l'excedència, serà forçosa.
  
El treballador tindrà dret a permís retribuït per a concórrer a exàmens així com a una preferència a elegir torn de treball, si aquest és el règim instaurat en l'empresa; quan curse amb regularitat estudis per a l'obtenció d'un títol acadèmic o professional i acredite un grau d'aprofitament acceptable, a l'adaptació de la jornada ordinària de treball per a l'assistència a curs de formació o perfeccionament professional amb reserva del lloc de treball. El permís retribuït s'estén a la realització de l'examen per a l'obtenció del carnet de conduir.
  
Llicències no retribuïdes.
  
Els treballadors que porten com a mínim tres anys en l'empresa tindran dret en cas de necessitat justificada a sol·licitar permís sense sou per termini no inferior a un mes ni superior a sis i haurà d'atorgar-los l'empresa, llevat que no resulte factible per notòries necessitats del servei. Aquestes llicències no podran sol·licitar-se més d'una vegada en el transcurs de tres anys.
  
Es disposarà dels dies necessaris per a efectuar la tramitació administrativa necessària per a l'adopció nacional o internacional.
  
Es disposarà de llicència no retribuïda de les hores anuals necessàries per a dur a fills menors de catorze anys al pediatre, les quals hauan de ser justificades.
  
Article 29. Excedències
  
L'excedència podrà ser voluntària o forçosa. L'excedència forçosa donarà dret a la conservació del lloc de treball i al còmput de l'antiguitat de la seua vigència. Es concedirà per la designació o elecció per a un càrrec públic que impossibilite l'assistència al treball. El reingrés haurà de ser sol·licitat dins del mes següent al cessament en el càrrec públic.
  
El treballador, amb almenys una antiguitat en l'empresa d'un any, té dret que es reconega la possibilitat de situar-se en excedència voluntària per un termini no menor de 2 anys i no major a 5 anys. Aquest dret sols podrà ser exercitat una altra vegada pel mateix treballador, si han transcorregut 4 anys des del final de l'anterior excedència.
  
Així mateix, podran sol·licitar el seu pas a la situació d'excedència en l'empresa els treballadors que exercisquen càrrecs sindicals electius en l'àmbit provincial, autonòmic o estatal, mentre dure l'exercici del seu càrrec representatius. Aquesta excedència, a efectes de reingrés automàtic, tindrà al mateix tractament que l'excedència forçosa, per designació o elecció per a càrrec públic.
  
El treballador excedent conserva sols el dret preferent al reingrés en les vacants d'igual o similar categoria a la seua, que hi haja o es produïsca en l'empresa.
  
Els treballadors tindran dret a un període d'excedència de duració no superior a tres anys per a tenir cura de cada fill, tant quan ho siga per naturalesa, com per adopció o en els supòsits d'acolliment tant permanent com preadoptiu, comptat des de la data de naixement o, si és el cas, de la resolució judicial o administrativa.
  
També tindran dret a un període d'excedència de duració no superior a tres anys els treballadors per tenir cura d'un familiar fins al segon grau consanguinitat o afinitat que per raons d'edat, accident o malaltia no puga valer-se per ell mateix, i no exercisca activitat retribuïda.
  
Per al període d'excedències indicades en els dos últims paràgrafs d'aquest article es tindrà dret a la reserva del seu lloc de treball durant els dos primers anys.
  
Article 30. Servei militar o prestació substitutòria
  
(Suprimit)
  
Capítol IV
  
Jornada laboral, vacances, dietes i pagues extres
  
Article 31. Jornada laboral
  
La jornada laboral serà de 1.790 hores de treball efectiu en còmput anual per a l'any 2001, i de 1.780 hores de treball efectiu en còmput anual per a l'any 2002, distribuïdes de dilluns a dissabte. Les vesprades dels dies 24 i 31 de desembre i la vesprada del 5 de gener, i les vespres de La Magdalena a Castelló i Sant Josep a València es consideraran festives.
  
Es respectaran les jornades laborals convingudes tant setmanals com mensuals inferiors a la jornada en còmput anual establida en el present conveni.
  
Article 32. Jornada intensiva
  
Totes les empreses establiran durant l'estiu la jornada intensiva.
  
En aquelles empreses on no es puga establir la jornada intensiva s'establiran torns de treball de matí i vesprada.
  
Article 33. Horari
  
Les empreses redactaran anualment l'horari de treball, escoltada la representació dels treballadors. Al determinar l'horari, les empreses tindran en compte les facilitats que han de donar als seus empleats per a la promoció i formació professional prevista en l'article 23 de l'Estatut dels Treballadors.
  
Article 34. Vacances
  
Tot el personal subjecte al present conveni gaudirà de 30 dies naturals de vacances. D'aquests hauran de ser consecutius 21 com a mínim, per tant podran ser fraccionades. S'hauran de gaudir en el període comprés entre l'1 de juny i el 30 de setembre, ambdós inclusivament. Quan les vacances completes es gaudisquen fora d'aquest període, llevat que siga a petició del treballador, l'empresa pagarà una borsa de vacances per l'import de 5 dies de salari conveni. En aquest supòsit i sempre que es gaudisquen en l'últim trimestre de l'any, es donarà a conéixer el període de vacances amb 3 mesos d'antelació com a mínim.
  
S'establirà el calendari de vacances amb 2 mesos d'antelació al període estival.
  
Article 35. Eixides i dietes
  
Si per necessitats del servei algun treballador s'ha de desplaçar de la localitat on habitualment tinga la seua destinació, l'empresa li pagarà a més de les despeses de locomoció a 32 pessetes el quilòmetre, una dieta per dia complet de 3.250 pessetes sense pernoctar. Quan el treballador no puga tornar a dinar al seu domicili per encomanar-li l'empresa treballs distints a l'habitual, encara que siga dins de la localitat, tindrà dret a una mitja dieta dia de 1.500 pessetes.
  
Aquestes quantitats no tindran variació durant la vigència del present conveni.
  
Article 36. Pagues extraordinàries
  
Es pagaran 2 pagues extraordinàries d'una mensualitat cadascuna en els mesos de juny i desembre, que es faran efectives el 20 de cadascun dels mesos indicats, i podran ser prorratejades per mutu acord.
  
Les pagues extraordinàries es compondran dels conceptes salarials següents: salari base i complement d'antiguitat consolidada. En qualsevol cas quan una empresa estiga pagant o un treballador percebent en les pagues extraordinàries altres conceptes retributius no recollits ací, els mantindran com a condició més beneficiosa.
  
Article 37. Permuta
  
És el canvi de destinació entre dos treballadors de mutu acord dins de la mateixa empresa. S'observaran els requisits següents:
  
a) Els treballadors pertanyen a la mateixa categoria i tenen llocs de treball anàlegs.
  
b) És facultat privativa de l'empresa acceptar la permuta.
  
c) La permuta no dóna dret a cap indemnització per trasllat.
  
Capítol V
  
Salari, antiguitat, plusos i hores extraordinàries
  
Article 38. Salari
  
Els sous mensuals mínims per a cada categoria professional són els que es detallen en l'annex del Conveni Col·lectiu per a l'any 2000, i previst per a l'any 2001, fins a conéixer el IPC real corresponent a aquests anys.
  
L'increment salarial per a l'any 2000 és el 4%, per a l'any 2001 el IPC real corresponent al dit any més el 0,5% i per l'any 2002 el IPC real corresponent al dit any més el 0,5%.
  
Les diferències salarials resultants de l'aplicació del present conveni per a l'any 2000 es pagaran en el mes natural immediatament següent al de la publicació en el Diari Oficial de la Generalitat Valenciana.
  
Com a norma general, el pagament de sou i salari s'efectuarà mensualment i l'últim dia hàbil de cada mes, i es podrà acordar el pagament per transferència bancària.
  
Els sous assenyalats s'entenen per jornada completa i es pagaran a prorrata a qui presten els seus serveis per hores.
  
Article 38. A)- Clàusula de revisió salarial
  
En el cas que l'Índex del Preus al Consum (IPC) elaborat per l'INE, registre el 31 de desembre de 2001 un augment superior al IPC previst per a aqueix any, les remuneracions percebudes durant l'any 2001 s'incrementaran en l'excés sobre la xifra indicada tan prompte com es constate aquesta circumstància.
  
Aquesta revisió salarial es realitzarà sobre tots els conceptes retributius sobre els quals s'haja aplicat l'increment salarial de l'any 2001, es farà amb efecte des de l'1 de gener de 2001, i consolidarà la seua quantia a efectes de les successives actualitzacions salarials.
  
El dret a aquesta revisió salarial comprén tots els treballadors afectats per aquest conveni durant tot o part de l'any 2001.
  
La quantitat resultant corresponent a l'any complet o si és el cas a la part prorratejada, es pagarà durant el primer trimestre de l'any següent.
  
En el cas que el IPC previst supere el IPC real més el 0,5%, la Comissió Paritària al confeccionar les taules de l'any següent farà els ajusts necessaris per a la seua adequació.
  
Les remuneracions pactades en l'article 38 corresponent a l'any 2002 de vigència d'aquest conveni, s'incrementaran, sempre que la variació anual del IPC a 31 de desembre elaborat per l'INE siga superior a la prevista pel Govern en els pressupostos generals de l'Estat per a cada any en la quantia corresponent a aquest excés, més el 0,5%. Aquests increments es realitzaran en els mateixos termes previstos en la clàusula de revisió de l'apartat anterior.
  
Article 38 B). Plus de treball en diumenges i festius
  
Tots els treballadors que realitzen la seua jornada de dilluns a dissabte i a més treballen en diumenge o festiu percebran, com a compensació de la pèrdua del dret al descans durant aquests dies a més del salari i complement corresponent a la seua categoria un plus de 5.000 pessetes per diumenge o festiu treballat.
  
La percepció d'aquest plus no anul·la el dret al descans setmanal recollit en l'article 37 del text refós de l'Estatut dels Treballadors.
  
Aquest plus tindrà els mateixos increments que tinga aquest conveni col·lectiu
  
Aquest plus entrarà en vigor a partir de l'1 de gener de 2001
  
Article 38. C) Menyscapte de diners
  
Per a les empreses l'activitat principal de les quals siga la recaptació, i per a aquells treballadors que realitzen aquesta funció, percebran un plus en concepte de menyscapte de diners, equivalent a 5.500 pessetes per 11 mensualitats.
  
Aquest plus tindrà els mateixos increments que tinga aquest conveni col·lectiu.
  
Aquest plus entrarà en vigor l'1 de gener de 2001
  
Article 39. Antiguitat
  
1r. Des de l'1 de gener de 1998 queda suprimit i congelat el complement personal que existia amb la denominació d'antiguitat.
  
2n El referit complement salarial que ara s'extingeix serà reflectit en els rebuts de salari amb la denominació de «complement d'antiguitat consolidada».
  
3r L'import recollit en el punt anterior quedaria consolidat com un complement salarial ad personam aquest complement retribuït tindrà una duració indefinida i es lliurarà en les pagues extraordinàries.
  
Article 40. Plus conveni
  
Tots els treballadors fixos o temporals afectats pel present conveni, percebran un plus conveni, en la quantia que s'estableix en les taules salarials annexes a aquest. El dit plus s'actualitzarà en el mateix percentatge en què ho faça el Conveni Col·lectiu i no es lliurarà en les pagues extraordinàries.
  
Article 41. Plus de nocturnitat
  
Es fixa el plus per treball nocturn en un 30% de tots els conceptes retribuïts, per al treball comprés entre les 22 hores i les 6 hores del dia següent.
  
Article 41 bis. Plus d'idiomes
  
Aquells treballadors que en l'exercici de les seues funcions en l'empresa necessiten habitualment un idioma oficial percebran el 10% del seu salari base.
  
Aquest plus entrarà en vigor a partir de l'1 de gener de 2001
  
Article 42. Hores extraordinàries
  
Conscients ambdues parts de la greu situació d'atur existent, i amb l'objectiu d'afavorir la creació d'ocupació, únicament es podran realitzar hores extraordinàries estructurals, i tindran aquesta consideració les efectuades per comandes imprevistes, períodes punta de treball, absències imprevistes, canvis de torn i circumstàncies de caràcter estructural derivades de la naturalesa de l'activitat que es tracte, sempre que no puguen ser substituïdes per la utilització de les distintes modalitats de contractació previstes legalment (treball a torns, etc..)
  
La realització d'hores extraordinàries serà voluntària; si seran d'obligat compliment les hores extraordinàries que s'hagen de treballar per a la prevenció i reparació de sinistres i danys urgents i extraordinaris.
  
En qualsevol d'ambdós casos la seua retribució serà del 75% sobre el valor de l'hora ordinària o la compensació equivalent en temps de descans. Al seu torn, si són realitzades en diumenge o festius la seua retribució serà del 100% sobre el valor de l'hora ordinària o de dos dies de descans.
  
Els representants dels treballadors rebran mensualment informació del nombre d'hores realitzades pel treballador i per departaments, i l'empresa especificarà les causes que les motivaren.
  
En qualsevol cas les hores extraordinàries es pagaran en el termini de 30 dies després de realitzar-les, o es compensaran per descans en el termini de quatre mesos.
  
Capítol VI
  
Disposicions diverses
  
Article 43. Bestretes
  
Tot el personal amb més de 3 anys d'antiguitat en l'empresa, podrà sol·licitar a aquesta, i per a casos de necessitat justificada, una bestreta sense interés fins a l'import de tres mensualitats del salari conveni. L'amortització no excedirà del deu per cent mensual del salari conveni.
  
L'extinció del contracte de treball o qualsevol altra causa que origine la baixa en l'empresa, determinarà la devolució de la bestreta.
  
Article 44. Comissió Paritària de Prevenció de Riscos Laborals i Medi Ambient
  
Les parts es comprometen que la prevenció de riscos laborals i la protecció del medi ambient siguen aspectes inseparables de l'actuació quotidiana de les empreses i de les treballadores i treballadors adscrits al present conveni.
  
Per a aconseguir aquests objectius s'acorda crear una Comissió Paritària de Prevenció de Riscos Laborals i Medi Ambient integrada per les parts firmants del present conveni amb les funcions següents:
  
En matèria de prevenció de riscos laborals:
  
1. Elaboració d'una guia d'orientació dirigida a les empreses del sector per a abordar amb plenes garanties el pla de prevenció, que s'ajustarà a les característiques pròpies de cadascuna de les empreses en la qual es delimitarà especialment:
  
- Les mesures de coordinació d'activitats empresarials.
  
- Les zones o àrees geogràfiques amb la suficient cobertura i logística per a la correcta adopció de les mesures d'emergència en matèria de primers auxilis, assistència mèdica d'urgència quan pertoque, lluita contra incendis, evacuació de treballadors i salvament, a fi de garantir, en la mesura del que siga possible, la rapidesa i eficàcia d'aquestes.
  
2. Seguiment de l'aplicació en el sector de les normes en matèria de prevenció de riscos laborals, amb especial atenció a les condicions establides per l'article 22 de la Llei 31/1995, de 8 de novembre, sobre vigilància específica de la salut.
  
3. Elaboració i realització d'una campanya de sensibilització dirigida a empresaris i treballadors quant a les seues obligacions respectives recollides en la llei, fent especial insistència en la pime i en els treballadors que presten els seus serveis a través d'empreses de treball temporal.
  
4. Elaboració consensuada de les propostes que han d'aportar en les consultes que la Inspecció de Treball i Seguretat Social ha de realitzar amb caràcter previ a l'elaboració dels plans d'actuació en matèria de prevenció de riscos en el treball.
  
En matèria de medi ambient:
  
La creixent preocupació per l'estat del medi ambient en la nostra comunitat duu a les parts firmants a plasmar en el present conveni el seu compromís per la millora continuada del comportament mediambiental de l'empresa.
  
Aquest compromís se sustentarà sobre el reconeixement dels drets i deures de les parts i estarà basat en el treball comú de la direcció i dels treballadors quant a la proposta, aprovació, desenvolupament i avaluació de la política mediambiental de l'empresa.
  
La cooperació en matèria de medi ambient entre la direcció i els treballadors tindrà com a objectius fonamentals els següents:
  
Reduir el consum energètic i estudiar la introducció d'energies renovables.
  
Adequar la gestió dels residus produïts durant les activitats pròpies de l'empresa, facilitant la recollida selectiva i incidint en la prevenció de la seua producció.
  
Fomentar la distribució i utilització de productes més respectuosos amb el medi ambient.
  
Millorar la utilització dels recursos hídrics.
  
Establir campanyes de sensibilització mediambiental dirigides als usuaris i clients de l'empresa.
  
Aconseguir una bona comunicació entre l'empresa i la societat en aquesta matèria.
  
Els representants dels treballadors que adquirisquen responsabilitats en matèria de medi ambient podran rebre formació per qualsevol de les parts firmants del conveni sobre aquests temes.
  
Les parts firmants posaran en comú els mitjans tècnics i humans de què disposen amb la finalitat que el desenvolupament d'aquest capítol no repercutisca en costos directes no assumibles per les empreses.
  
Les parts firmants coincideixen que l'aplicació dels punts inclosos en aquest capítol generarà beneficis de caràcter mediambiental i econòmic per a l'empresa i per al conjunt de la societat.
  
Sector Propostes de funcions per a la
  
Comissió de Medi Ambient
  
Objectius concrets Oficines i despatxos Promoure l'estalvi energètic i la utilització d'energies renovables
  
Augmentar l'eficiència en l'ús del paper
  
Utilitzar productes i materials més respectuosos amb l'entorn
  
Reduir l'ús de la resta de recursos naturals
  
Reduir la producció de residus i gestionar-los de manera correcta
  
Col·laborar en la sensibilització ciutadana
  
 Canvi d'actituds en l'ús de l'electricitat (llum, equips informàtics, aire condicionat, ...) i substitució dels equips poc eficients en termes energètics
  
Implantació de la recollida selectiva de residus (paper, vidre, piles i tubs fluorescents, plàstic, matèria orgànica)
  
Utilització de productes menys agressius amb el medi ambient
  
Integració de l'energia solar tèrmica, fotovoltaica i passiva i de sistemes eficaços d'aïllament tèrmic i acústic, entre altres, en els projectes urbanístics i d'enginyeria
  
Difusió de temes mediambientals dins de les activitats pròpies de l'empresa
  
La Comissió de Prevenció de Riscos Laborals i Medi Ambient estarà composta per 8 membres, 4 designats per la patronal, i 4 per les organitzacions sindicals firmants del conveni..
  
Article 45. Treballadors discapacitats
  
Les parts firmants, sota la convicció que el dret al treball és un fet universal, es comprometen a adoptar las mesures suficients per a garantir aquest principi. En aquest sentit es comprometen a:
  
Les empreses públiques i privades que ocupen treballadors siga quina siga la naturalesa del contracte que excedisquen de 50 treballadors estaran obligades a ocupar un nombre de treballadors minusvàlids no inferior al 2% de la seua plantilla, entre els que es troben inscrits com a tals en el corresponent registre de treballadors discapacitats de l'oficina d'ocupació.
  
A fi de complir aquest article i de facilitar l'accessibilitat i l'eliminació de barreres arquitectòniques i de la comunicació a les persones discapacitades es tindrà en compte i , si és el cas, es modificaran els factors mediambientals per a evitar que aquests obstaculitzen la mobilitat i/o circulació de cap treballador ni dificulten la seua comunicació. Si cal, s'establirà un pla de prioritats que estudie i escometa de forma gradual les possibles reformes i/o reestructuracions de cara a generar un medi inclusiu en el qual el major nombre de persones puga actuar sense dificultat. Així, també es posarà especial cura en totes aquelles remodelacions o reformes que es puguen escometre perquè aquestes estiguen en la línia esmentada.
  
Capítol VII
  
Drets i garanties sindicals
  
Article 46. Dret de comunicació
  
Els treballadors tindran la facultat d'exposar en lloc idoni i de fàcil visibilitat i accés, informació d'interés per a ells. Les empreses estan obligades a tenir un tauler d'anuncis a aquest efecte sempre que tinguen com a mínim 6 treballadors en plantilla.
  
Article 47. Acció sindical
  
Les parts firmants, per les presents estipulacions, ratifiquen la seua condició d'interlocutors vàlids i es reconeixen a ells mateixos com a tals per a instrumentar a través dels sindicats i les representacions empresarials unes relacions laborals racionals, basades en el respecte mutu tendent a facilitar la resolució de tots aquells conflictes i problemes que suscite la nostra dinàmica social.
  
Amb la conformitat prèvia del treballador, l'empresa deduirà de la nòmina la quota sindical als afiliats a cada central sindical. S'acorda que podrà acumular-se en un representant sindical, l'acumulació d'hores sindicals dels distints membres del Comité d'Empresa i, si és el cas, de delegats de personal, en un o diversos dels seus companys, sense ultrapassar el màxim total, i podran quedar rellevats del treball sense perjudici de la seua remuneració, les hores seran deduïdes de la resta dels representants sindicals de la mateixa empresa. Haurà de notificar-se al departament de personal de cada empresa, per períodes mensuals, la persona o persones en qui s'acumulen aquestes hores.
  
Així mateix, no es computaran dins del màxim legal d'hores l'excés que sobre aquest es produïsca amb motius de la designació de delegats de personal o membres del Comité d'Empresa, com a components de la Comissió deliberadora del conveni col·lectiu i de la Comissió Paritària, pel que fa a la realització de sessions oficials a través de les quals transcorren les negociacions sempre que l'empresa es veja afectada per l'àmbit de negociació d'aquest.
  
En tots els altres aspectes referents a l'acció sindical, s'atindrà al que disposa l'Estatut dels Treballadors i la Llei Orgànica de Llibertat Sindical.
  
Article 48. Comissió Paritària
  
Ambdues parts negociadores acorden establir una Comissió Paritària com a òrgan d'interpretació i vigilància de compliment del present conveni col·lectiu, així com d'instrumentalitzar i atendre la clàusula de desvinculació, la de resolució voluntària dels conflictes col·lectius.
  
La Comissió Paritària estarà composta per tres titulars per cadascuna de les parts: empresarial i sindical i els seus suplents corresponents.
  
Es reunirà quan ho sol·licite una de les parts.
  
El termini per a reunir-se, instada la reunió per qualsevol de les parts, serà com a màxim de deu dies naturals, comptats a partir de la data de la sol·licitud en els casos que la part considere d'índole ordinària i als tres dies hàbils en què la part convocant considere d'índole extraordinària l'assumpte que s'ha de tractar-hi.
  
Quan una de les parts sol·licite, dins del termini i en la forma escaient, la reunió de la Comissió Paritària, s'iniciarà en primera convocatòria en l'hora indicada per la sol·licitant i en presència de tots els seus components, i en segona convocatòria, mitja hora més tard, en què s'iniciarà en presència de la majoria de cadascuna de les parts.
  
Els acords es prendran per majoria de cadascuna de les parts.
  
Les resolucions o els acords adoptats per aquesta Comissió Paritària tindran la mateixa força d'obligar que si s'hagueren establit en el conveni i s'hauran de publicar en el Diari Oficial de la Generalitat Valenciana.
  
El domicili de la Comissió Paritària serà el de l'Asociación Empresarial de Oficinas y Despachos de la Provincia de Valencia, av. Marqués de Sotelo núm. 3, 6é, 13, 46902 València.
  
Les parts firmants del present Conveni Col·lectiu d'Oficines i Despatxos s'adhereixen a l'Acord de Solució de Conflictes Col·lectius de la Comunitat Valenciana firmat per la patronal i els sindicats més representatius de la Comunitat Valenciana en data 6 de març de 1997.
  
Article 49. Clàusula d'inaplicació o desvinculació
  
Atenent el que estableix la nova redacció de l'Estatut dels Treballadors en l'article 85.2c, les parts s'avenen a establir les condicions i els procediments següents per a la no aplicació de l'increment salarial del present conveni que s'articula dins de les atribucions atribuïdes a la Comissió Paritària.
  
Les empreses que acrediten objectivament i fefaentment situació de dèficit o pèrdues mantingudes en l'exercici econòmic anterior, tindran l'opció, sempre que respecten els requeriments i les condicions que a continuació es detallen, de deixar d'aplicar l'increment pactat per a l'any en curs.
  
Les empreses en què al seu judici concórreguen les circumstàncies expressades en el paràgraf primer, comunicaran en l'improrrogable termini de 15 dies a partir de la publicació del conveni o increment salarial en el Diari Oficial de la Generalitat Valenciana als representants dels treballadors i la Comissió Paritària d'aquest conveni, la seua intenció d'acollir-se al procediment regulat en la present clàusula.
  
En el termini de 30 dies des de la publicació en el Diari Oficial de la Generalitat Valenciana, l'empresa lliurarà als representants dels treballadors les dades comptables a què s'ha fet referència, i dins d'aquests mateixos terminis les parts acordaran si procedeix o no acollir-se al que estableix aquesta clàusula.
  
L'acord o desacord serà comunicat a la Comissió Paritària en el termini dels 5 dies següents d'haver-se produït, la qual procedirà en la forma següent:
  
a) En cas de acord, la Comissió Paritària registrarà la declaració i n'acusarà la recepció, arxivant totes les actuacions que haja seguit fins a aqueix moment, llevat d'indicis fonamentats de frau o abús de confiança.
  
b) En cas de desacord, la Comissió Paritària examinarà les dades posades a la seua disposició, demanarà la documentació complementària i els assessoraments que estime oportuns, escoltarà les parts, i es pronunciarà per unanimitat sobre si en l'empresa que s'examina concorren, o no, les circumstàncies expressades en el paràgraf primer.
  
Si no es produeix acord unànime, la Comissió Paritària sol·licitarà informe d'auditors o censors jurats de comptes, que serà vinculant per als seus membres.
  
Les despeses originades per la intervenció d'auditors o censors jurats de comptes, seran a càrrec exclusiu de l'empresa.
  
El procediment establit dins de l'apartat b) es desplegarà en el termini de 90 dies naturals següents a la publicació d'aquest conveni en el Diari Oficial de la Generalitat Valenciana.
  
Si la Comissió Paritària interpreta que en l'empresa es donen les circumstàncies previstes en aquest article, ho comunicarà als representants dels treballadors i a la direcció de l'empresa, a l'efecte que apliquen les condicions salarials d'aquesta clàusula. Transcorregut el període de desvinculació els salaris aplicables seran els vigents en aquest conveni provincial.
  
Els representants legals dels treballadors i els membres de la Comissió Paritària estan obligats a tractar i mantenir en la major reserva la informació rebuda i les dades a què s'haja tingut accés, com a conseqüència del que estableixen els paràgrafs anteriors, i observaran sobre això sigil professional.
  
El termini de 30 dies establit en el paràgraf quart serà prorrogat com a màxim 15 dies naturals, per acord de la direcció de l'empresa i els representants dels treballadors, sempre que ho comuniquen conjuntament a la Comissió Paritària.
  
El termini de què disposa la Comissió Paritària per a prendre decisions, podrà ser també prorrogable per 15 dies naturals per acord unànime dels seus membres.
  
Totes les comunicacions referides en aquest article s'hauran d'efectuar mitjançant escrit per correu certificat amb justificant de recepció.
  
Els terminis establits en aquest article seran de caducitat a tots els efectes. En els terminis prorrogables, la caducitat operarà al terme de la pròrroga, si n'hi ha.
  
En tot cas s'ha d'entendre que el que estableixen els paràgrafs precedents sols afecta l'increment salarial pactat, i les empreses afectades es troben obligades pel contingut d'aquest text.
  
Sobre qualsevol dubte que puga sorgir en la instrumentalització de la present clàusula de desvinculació serà la Comissió Paritària la que entenga i resolga sobre aquest.
  
Article 50. Assetjament sexual
  
D'acord amb la recomanació i el codi de conducta relatiu a la protecció de la dignitat de la dona i de l'home en el treball, de 27 de novembre de 1991, número 92/131 CEE (LCE ur 1992/500) les empreses i els representants legals dels treballadors es comprometen a crear i mantenir un entorn laboral on es respecte la dignitat i la llibertat sexual del conjunt de persones que treballen en aquest àmbit laboral, actuant davant tot comportament o conducta de naturalesa sexual, de paraula o d'acció, desenvolupada en aquest àmbit, i que siga ofensiva per al treballador o treballadora objecte d'aquesta.
  
Les queixes sobre aquest tipus de comportaments podran canalitzar-se a través dels representants legals dels treballadors, seguint el procediment sancionador establit. Acreditada la falta, serà qualificada com molt greu i a aquest efecte constituirà una circumstància agreujant el fet que la conducta o comportament es duga a terme prevalent-se d'una posició jeràrquica.
  
Capítol VIII
  
Règim disciplinari
  
Article 51. Principis d'ordenació
  
1. Les presents normes de règim disciplinari persegueixen el manteniment de la disciplina laboral, aspecte fonamental per a la normal convivència, ordenació tècnica i organització de l'empresa, així com per a les garanties i la defensa dels interessos legítims de treballadors i empresaris.
  
2. Les faltes, sempre que siguen constitutives d'un incompliment contractual culpable del treballador, podran ser sancionades per la direcció de l'empresa d'acord amb la graduació que s'estableix en el present capítol.
  
3. Tota falta comesa pels treballadors es classificaran en lleu, greu o molt greu.
  
4. La falta, siga quina siga la seua qualificació, requerirà comunicació escrita i motivada de l'empresa al treballador.
  
5. La imposició de sancions per faltes molt greus serà notificada als representants legals dels treballadors, si n'hi ha.
  
Article 52. Graduació de les faltes
  
1. Es consideraran com faltes lleus:
  
a) La impuntualitat no justificada a l'entrada o eixida del treball fins a tres ocasions en un mes per un temps total o inferior a vint minuts.
  
b) La inassistència injustificada al treball d'un dia durant el període d'un mes
  
c) La no comunicació amb l'antelació prèvia deguda de la inassistència al treball per causa justificada, llevat que s'acredite la impossibilitat de la notificació.
  
d) L'abandó del lloc de treball sense causa justificada per breus períodes de temps i sempre que això no haja causat risc a la integritat de les persones i de les coses, cas en el qual podrà ser qualificat segons la gravetat, com falta greu o molt greu.
  
e) La desatenció i falta de correcció de tracte amb el públic quan no perjudique greument la imatge de l'empresa
  
f) Les descurances en la conservació del material que es tinga a càrrec o del qual se siga responsable i que produïsca deterioraments lleus d'aquest.
  
g) La embriaguesa no habitual en el treball.
  
2. Es consideraran com faltes greus:
  
a) La impuntualitat no justificada en l'entrada o en l'eixida del treball fins a tres ocasions en un mes per un temps total de fins a seixanta minuts.
  
b) La inassistència injustificada al treball de dos a quatre dies durant el període d'un mes.
  
c) L'entrebanc, l'omissió maliciosa i el falsejament de les dades que tinguen incidència en la Seguretat Social.
  
d) La simulació de malaltia o accident sense perjudici del que preveu la lletra d) del número tres.
  
e) La suplantació d'un altre treballador alterant els registres i controls d'entrada i eixida del treball.
  
f) La desobediència a les ordres i instruccions de treball incloses les relatives a les normes de seguretat i higiene així com la imprudència o negligència en el treball, llevat que se'n deriven perjudicis greus a l'empresa, causen avaries en les instal·lacions, maquinàries i, en general, béns de l'empresa o comporten risc d'accident per a les persones, cas en el qual seran considerades com faltes molt greus..
  
g) La falta de comunicació a l'empresa dels desperfectes o anormalitats observats en les eines, ferramentes, vehicles i obres al seu càrrec quan se n'haja derivat un perjudici greu a l'empresa.
  
h) La realització sense el permís oportú de treballs particulars durant la jornada, així com la utilització d'eines, ferramentes, maquinària, vehicles i, en general, béns de l'empresa per als quals no estiga autoritzat o per a usos aliens als del treball encomanat, fins i tot de la jornada laboral.
  
i) El trencament o la violació de secrets d'obligada reserva que no produïsca greu perjudici per a l'empresa.
  
j) L'embriaguesa habitual en el treball, la falta de neteja personal quan puga afectar al procés productiu o la prestació del servei i sempre que, prèviament, haja existit l'advertència oportuna de l'empresa.
  
l) L'execució deficient dels treballs encomanats, sempre que no se'n deriven perjudicis greus.
  
ll) La disminució del rendiment normal en el treball de manera no repetida.
  
m) Les ofenses de paraula proferides o d'obra comesa contra les persones, dins del centre de treball quan revestisquen acusada gravetat.
  
n) La reincidència en cinc faltes lleus, encara que siguen de distinta naturalesa i sempre que hi haja sanció distinta de l'amonestació verbal, dins d'un trimestre.
  
3. Es consideraran com faltes molt greus:
  
a) La impuntualitat no justificada en l'entrada o en l'eixida del treball en deu ocasions durant 10 mesos o en vint durant un any.
  
b) La inassistència injustificada al treball durant tres dies consecutius o cinc alterns en un període d'un mes.
  
c) El frau, deslleialtat o abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa.
  
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o d'altri.
  
e) El trencament o violació de secrets d'obligada reserva de que produïsca greu perjudici per a l'empresa.
  
f) L'embriaguesa habitual o toxicòmana si repercuteix negativament en el treball.
  
g) La realització d'activitats que impliquem competència deslleial a l'empresa.
  
h) La disminució voluntària y continuada en el rendiment del treball normal o pactat.
  
i) La inobservança dels serveis de manteniment en cas de vaga.
  
j) L'abús d'autoritat exercit per qui exerceixen funcions de comandament.
  
k) L'assetjament sexual.
  
l) La reiterada no utilització dels elements de protecció en matèria de seguretat i higiene.
  
ll) Les derivades dels apartats 1.d) i 2.l) i m) del present article.
  
m) La reincidència o reiteració en la comissió de faltes greus, considerant com tal aquella situació en la qual, abans del moment de la comissió del fet, el treballador haja sigut sancionat dues o més vegades per faltes greus, encara que distinta naturalesa durant el període d'un any.
  
Article 53. Sancions
  
1. Les sancions màxims que podran imposar-se per la comissió de les faltes enumerades en l'article anterior, són les següents:
  
a) Por falta lleu: Amonestació verbal o escrita i suspensió de sou i faena de fins a dos dies.
  
b) Per falta greu: Suspensió de sou i faena de tres a catorze dies.
  
c) Per falta molt greu: Suspensió de sou i faena de catorze dies a un mes, trasllat a centre de treball de localitat distinta durant un període de fins a un any i acomiadament disciplinari.
  
2. Les anotacions desfavorables que com a conseqüència de les sancions imposades puguen fer-se constar en els expedients personals quedaran cancel·lades en complir-se els terminis de dos, quatre o vuit mesos, segons que es tracte de falta lleu, greu o molt greu.
  
Article 54. Prescripció
  
Les faltes lleus prescriuran als 10 dies; les greus als 20 dies, i les molt greus als seixanta dies, a partir de la data en què l'empresa conegué la seua comissió, i, en tot cas, als sis mesos d'haver-se comés.
  
Article 55. Sancions a les empreses
  
S'atindrà al que disposa la legislació vigent.
  
Tots els treballadors podran donar compte per escrit, per si o per mitjà dels seus representants legals a la direcció de l'empresa dels actes que suposen abús d'autoritat dels seus caps. Rebut l'escrit, s'obrirà l'expedient oportú en el termini de cinc dies. En cas contrari, podran exercir les accions legals davant l'autoritat laboral competent
  
Article 56. Peces de treball
  
Les empreses que exigisquen uniformes als subalterns tindran l'obligació de proporcionar-los-els, cada dos anys, un per a l'hivern i un altre per a l'estiu,.
  
Clàusula final